De Herbschd

Gischdern war´s drauße noch warm,

die Sunn scheint mà uff mei Arm,

ess freije sich Mensch unn Diere im Land,

das iss de Aldweiwer-Summer, so werd er genannt.

Ich hugge im Gaade, trääm vor mich hinn,

so vieles gett mà durch mei Sinn,

wie iss doch der Summer so schnell vagang,

wie oft war de Himmel grau vàhang,

dezwische ab unn zu e paar Sunnedaache,

dann schun widder e neiji Wedderlaache,

morj´ns, middaachs, ómens de Kachelmann,

ess käm schun widder neije Dief e´rann,

e Dief mit Wolge unn noch meh Reesche,

dät sich schnell uff uns zubeweesche,

ess dät abkiehle ganz vill Grad,

vun weeje an dà Heizung gespart,

ma soll sich digge Pullis e´raus hohle,

das hann uns Polidigger wärmschdens empfohle,

doch nòh 2-3 Daach kummt widder Hitze,

mir allegare fange ahn se schwitze,

vun denne heiße Daache ahngefacht,

gebbt´s dann Gewidder in dà Nacht,

unn mit demm villerlei Gekrägsel,

widder mòl e Wedderwegsel.

So gett mit vill Brimborium,

ääner nòhm anner Monad e´rum,

unn eh´mà sich jetzt nur vasah,

war blitzschnell de Herbschd schunn da!

Ess ziehd e´rann recht kiehles Wedder,

vun de Kaschdanije falle die Blädder,

besunnerschd mòrj´ns, doch a in dà Nacht,

werd jetzt die Heizung ahngemacht,

das kummt uns aarisch deijer,

doch mà brauch´s halt jetzt, ess Feijer.

Jetzt färbt sich a bund de Wald,

unn ess werd a bidderkalt,

mà ernd´noch schnell zum Vàzehr,

sämdliche Obstbääm kahl unn leer,

die Niss´ falle a vun de Bäume,

mà macht sich scheen in de warme Räume

unn domit alles rischdisch geht,

werre die Uhre e Stunn serigg gedreht,

dòmit uns das a kä bissje kränkt,

krien mà die Stunn a noch geschenkt!

Ganz schnell kummt de Dezember rann,

unn ess erscheint de Weihnachtsmann,

an Silveschder sahd mà Proscht, vill Gligg,

mach nägschd Jòhr ausemm Elefant kä Migg,

dann gießd mà sesamme noch Blei,

ess Jòhr iss rum, aus unn vorbei,

wie´s allzeit unn immer war,

hann mà jetzt e „Neijes Jahr“

Helga Wolfram-Drumm